*A picture containing table

Description automatically generated*

Nr. de înregistrare

\_\_\_\_\_\_\_\_\_ din \_\_\_\_\_\_\_\_\_\_\_\_\_

*Avizat*

Director executiv A.D.I. Ecolect Mureș

**TÓTH** Andrea

\_\_\_\_\_\_\_\_\_\_\_\_\_\_\_\_\_\_\_\_\_\_\_

*Semnătura*

*Verificat și propus spre avizare*

\_\_\_\_\_\_\_\_\_\_\_\_\_\_\_\_ (Nume/prenume)

\_\_\_\_\_\_\_\_\_\_\_\_\_\_\_\_ (Funcția)

\_\_\_\_\_\_\_\_\_\_\_\_\_\_\_\_\_\_\_\_\_\_\_

*Semnătura*

\_\_\_\_\_\_\_\_\_\_\_\_\_\_\_\_ (Nume/prenume)

\_\_\_\_\_\_\_\_\_\_\_\_\_\_\_\_ (Funcția)

\_\_\_\_\_\_\_\_\_\_\_\_\_\_\_\_\_\_\_\_\_\_\_

*Semnătura*

**CAIET DE SARCINI**

pentru delegarea gestiunii activității de colectare separată şi transport separat al deşeurilor menajere şi al deşeurilor similare provenind din activităţi comerciale din industrie şi instituţii, inclusiv fracţii colectate separat, componente ale Serviciului de Salubrizare al Județului Mureș din Zona 2 ”Târgu Mureș” prin procedură de Negociere fără publicarea prealabilă a unui anunț de participare în scopul asigurării tranziției către Operatorul delegat în urma procedurii de atribuire CN1054494 / 23.04.2023

*Întocmit*

S.C. SAH-10 MANAGEMENT S.R.L.

Data: **22.08.2025**

*Versiunea 1. Rev. 1*

# **Capitolul 1. Obiectul Caietului de sarcini și contextul general**

**Art. 1.** Prezentul caiet de sarcini stabilește condițiile de desfășurare a activităților specifice serviciului de salubrizare - Colectare separată şi transport separat al deşeurilor menajere şi al deşeurilor similare provenind din activităţi comerciale din industrie şi instituţii, inclusiv fracţii colectate separat (”CSTS”), stabilind cerințele tehnice și organizatorice minimale necesare funcționării acestui serviciu în condiții de eficiență și siguranță.

**Art. 2.** În sensul prezentului caiet de sarcini, Asociația de Dezvoltare Intercomunitară ”Ecolect Mureș” – (”A.D.I. Ecolect Mureș”) în numele și pe seama:

* U.A.T. Municipiul Târgu Mureș;
* U.A.T. Oraș Miercurea Nirajului;
* U.A.T. Comuna Band;
* U.A.T. Comuna Bereni;
* U.A.T. Comuna Corunca;
* U.A.T. Comuna Cristești;
* U.A.T. Comuna Eremitu;
* U.A.T. Comuna Ernei;
* U.A.T. Comuna Glodeni;
* U.A.T. Comuna Gornești;
* U.A.T. Comuna Hodoșa;
* U.A.T. Comuna Livezeni;
* U.A.T. Comuna Mădăraș;
* U.A.T. Comuna Măgherani;
* U.A.T. Comuna Pănet;
* U.A.T. Comuna Sâncraiu de Mureș;
* U.A.T. Comuna Sângeorgiu de Mureș;
* U.A.T. Comuna Sântana de Mureș;
* U.A.T. Comuna Vărgata

are calitatea de **Delegatar.**

**Art. 3.** Prezentul caiet de sarcini conține specificațiile tehnice care definesc caracteristicile referitoare la nivelul calitativ, tehnic și de performanță, siguranța în exploatare, precum și sisteme de asigurare a calității, terminologie, condițiile pentru certificarea conformității cu standarde relevante sau altele asemenea.

**Art. 4.** Termenii, expresiile și abrevierile utilizate sunt cele din regulamentul serviciului de salubrizare. Totodată, documentația se va parcurge având în vedere următoarele abrevieri specifice:

1. (”SSCT”) - Stația de Sortare, Compostare și Transfer Cristești;
2. (”TMB”) – Stația de tratare mecano-biologică Sânpaul;
3. (”DDN”) – Depozitul de deșeuri nepericuloase Sânpaul.

**Art. 5.** Asociația de Dezvoltare Intercomunitară „ECOLECT MUREȘ”, cu sediul administrativ în Târgu Mureș, str. Primăriei nr. 2, în calitate de **Delegatar**, având în vedere atribuțiile legale privind organizarea și gestionarea serviciului public de salubrizare, intenționează să atribuie, **în numele și pe seama unităților administrativ-teritoriale arondate Zonei 2**, un contract de servicii în regim de urgență.

Obiectul contractului îl constituie **prestarea activității de colectare separată și transport separat al deșeurilor menajere și al deșeurilor similare provenite din activități comerciale, industriale și instituționale, inclusiv al fracțiilor colectate separat**, pentru o durată de **200 de zile calendaristice**, respectiv până la data emiterii Ordinului de începere către operatorul căruia i-a fost atribuit contractul de delegare a gestiunii activității CSTS din Zona 2. În cazul în care Ordinul de Începere nu va putea fi emis, prezentul contract va putea fi prelungit conform prevederilor legislației în vigoare.

Contractul încheiat în temeiul prezentului Caiet de sarcini **va înceta de drept în termen de 5 (cinci) zile lucrătoare de la data notificării transmise de ADI Ecolect Mureș**, fără ca părțile contractante să poată formula pretenții financiare sau de altă natură una împotriva celeilalte.

# **Capitolul 2. Cerințe organizatorice minimale**

**Art. 6.** Operatorul are următoarele obligații de serviciu public:

1. prestarea activității de salubrizare cu respectarea legislației, normelor, prescripțiilor și regulamentelor privind securitatea și sănătatea în muncă, situațiile de urgență, gospodărirea apelor, protecția mediului, precum și cu respectarea tuturor obligațiilor sale care îi revin conform legii și/sau pe care și le-a asumat prin contractul de delegare a gestiunii;
2. asigurarea personalului necesar pentru prestarea activităților asumate prin contractul de delegare;
3. asigurarea conducerii operative prin dispecerat;
4. deținerea unei dotări proprii cu autovehicule specifice necesare pentru prestarea activităților, în condițiile stabilite prin contract;
5. aplicarea metodelor performante de management, care să conducă la reducerea costurilor de operare, inclusiv prin aplicarea procedurilor concurențiale prevăzute de normele legale în vigoare privind achizițiile publice, și să asigure totodată respectarea cerințelor specifice din legislația privind protecția mediului;
6. respectarea indicatorilor de performanță și calitate stabiliți prin contract;
7. furnizarea către ADI „ECOLECT MUREȘ”, respectiv A.N.R.S.C., a informațiilor solicitate și a accesului la documentațiile și la actele individuale pe baza cărora prestează serviciul de salubrizare, în condițiile legii;
8. prestarea serviciului de salubrizare către toți utilizatorii din Zona 2 – Târgu Mureș, colectarea întregii cantități de deșeuri care fac obiectul delegării și lăsarea în stare de curățenie a spațiului destinat depozitării recipientelor de colectare;
9. dotarea utilizatorilor de la gospodăriile individuale cu saci pentru colectarea deșeurilor reciclabile;
10. realizarea unui sistem de evidență a sesizărilor și reclamațiilor și de rezolvare operativă a acestora și posibilitatea interconectării cu platformele informatice și/sau aplicațiile ADI „ECOLECT MUREȘ” și/sau ale direcțiilor din subordine;
11. evidența digitalizată a orelor de funcționare a utilajelor (ex. orele de ridicare a deșeurilor) și a traseelor parcurse; la solicitarea AUTORITĂȚII CONTRACTANTE va furniza raportarea în format letric cu privire la orele de funcționare a utilajelor și la traseele parcurse;
12. ținerea unei evidențe pe suport letric și digital a gestiunii deșeurilor și raportarea situației periodic, autorităților competente, conform reglementărilor în vigoare și a cerințelor contractuale;
13. sistemul GPS și raportările funcționale;
14. accesul AUTORITĂȚII CONTRACTANTE la aplicația GPS de monitorizare a tuturor activităților delegate.

**Art. 7.** În termen de **5 (cinci) zile lucrătoare de la data semnării contractului de achiziție publică**, dar anterior începerii executării Contractului de servicii, **Operatorul are obligația de a constitui Garanția de Bună Execuție (GBE)**.

La solicitarea justificată a Operatorului, termenul de constituire a GBE poate fi prelungit de către Achizitor, fără a depăși însă un interval maxim de **15 (cincisprezece) zile calendaristice** calculate de la data semnării contractului de achiziție publică.

**Art. 8.** Având în vedere caracterul tranzitoriu al prezentului contract, încheiat pentru asigurarea continuității serviciului până la intrarea în executare a contractului atribuit prin procedura de licitație deschisă, **Operatorul are obligația ca, ulterior atribuirii și semnării contractului să obțină și să dețină valabile, pe întreaga durată a Contractului, următoarele autorizații și licențe**:

* **Autorizația de mediu**, emisă de Agenția pentru Protecția Mediului, conform Ordinului nr. 1798/2007 privind aprobarea procedurii de emitere a autorizației de mediu, cu modificările și completările ulterioare;
* **Autorizația sanitară de funcționare**, emisă de Direcția de Sănătate Publică, potrivit Ordinului Ministerului Sănătății nr. 1030/2009 privind aprobarea procedurilor de reglementare sanitară pentru obiectivele ce desfășoară activități cu risc asupra stării de sănătate a populației;
* **Orice alte permise, aprobări sau autorizații impuse de legislația în vigoare**, inclusiv autorizația de funcționare, autorizația de gospodărire a apelor și autorizația de transport.

**Operatorul are obligația de a menține valabilitatea tuturor acestor documente pe toată perioada de derulare a prezentului Contract.**

**Art. 9.** Întreținerea și operarea echipamentelor, recipientelor și vehiculelor

(1) **Responsabilitatea întreținerii și operării.** Activitatea de întreținere și operare a echipamentelor, recipientelor și vehiculelor revine exclusiv **Operatorului**.

(2) **Reparații și înlocuiri.** Operatorul are obligația de a înlocui, pe propria cheltuială, orice echipament, recipient (sau componentă) și/sau vehicul necesar pentru operare. Reparațiile și/sau înlocuirile se efectuează:

* atât ca urmare a inspecțiilor efectuate de Operator,
* cât și în baza notificărilor transmise de Delegatar, în format letric sau digital, prin orice mijloc de comunicare.

Înlocuirile necesare vor fi realizate **în maximum 24 de ore de la constatarea deteriorării sau primirea notificării**. În cazul reparațiilor, Operatorul este obligat să asigure imediat un echipament/recipient/vehicul de înlocuire, care să asigure continuitatea serviciului pe toată durata reparației.

(3) **Condiții de mediu.** Operațiunile de întreținere se vor desfășura cu respectarea normelor privind protecția mediului. Operatorul va acorda o atenție specială manipulării combustibililor, lubrifianților și solvenților (benzină, motorină, petrol, GPL, uleiuri etc.), pentru a preveni scurgerile sau infiltrarea acestora în sol. Operatorul răspunde în nume propriu pentru orice încălcare a legislației de mediu, atât față de Delegatar, cât și față de autoritățile publice competente.

(4) **Limitarea dispersiei deșeurilor.** Operatorul are obligația de a reduce la minimum posibilitatea dispersării deșeurilor de către vânt și va lua toate măsurile necesare pentru a preveni împrăștierea acestora.

(5) **Limitarea disconfortului olfactiv.** Operatorul va organiza și opera baza de lucru și/sau punctele de lucru astfel încât să limiteze, pe cât posibil, apariția mirosurilor generate de gestionarea deșeurilor ori de activități conexe.

**Art. 10.** Program de lucru și funcționare

(1) Operatorul are obligația de a respecta integral legislația națională și europeană aplicabilă privind programul de lucru al angajaților și de a asigura, în permanență, personalul necesar pentru desfășurarea neîntreruptă a activităților contractate.

(2) Programul de funcționare, respectiv orele efective de colectare pe trasee/rute, este următorul:

|  |  |  |  |  |
| --- | --- | --- | --- | --- |
| **Nr. crt.** | **Mediul de rezidență** | | **UAT** | **Program special de colectare** |
|  |
| 1 | Urban | | Municipiul Tg. Mureș (Ruta 1) | Tura 1 - între 04:00 - 07:30 |  |
| Tura 2 - între 16:30 - 20:30 |  |
| **Tura 3 se va colecta numai în zona centrală, cu dimensionarea orelor de colectare după ora 17:00 dar cu luarea în considerare a orelor de funcționare a stației de sortare** |  |
| *Notă: Stația se sortare de la Cristești are program de funcționare astfel:* | | | | |  |
| L-V | 07:00 - 22:00 |  |  |  |  |
| S | 10:00 - 16:00 |  |  |  |  |
| Operatorul va avea în vedere respectarea graficului orar stabilit pentru Ruta 1 Municipiul Tg. Mureș. | | | | |  |
| Pentru restul UAT-urilor nu există restricții orare. | | | |  |  |

(3) Programul de lucru și programul de funcționare pot fi modificate și/sau actualizate, pe întreaga durată de derulare a Contractului, în conformitate cu prevederile legale aplicabile și cu dispozițiile contractuale.

**Art. 11.** Personal și instructaj

(1) Operatorul va elabora și păstra o listă actualizată a tuturor resurselor umane angajate în scopul furnizării/prestării serviciului de salubrizare. Lista va menționa numele tuturor angajaților și categoria lor de muncă. Calificările profesionale și istoricul locurilor de muncă trebuie precizate în cazul personalului de conducere.

(2) Personalul minim cheie obligatoriu pe care Operatorul trebuie să îl asigure este: manager de contract, responsabil tehnic, responsabil protecția și securitatea muncii și PSI, responsabil calitate și protecția mediului.

(3) Operatorul își va angaja propria echipă și va fi responsabil de comportamentul acesteia pe timpul desfășurării activității. Toți salariații trebuie să dețină calificări relevante și vor fi instruiți în mod corespunzător și calificați pentru sarcinile lor și trebuie să fie informați cu privire la utilizarea în siguranță a echipamentelor, mașinilor și a vehiculelor aflate în sarcina lor pentru a se asigura că acestea sunt exploatate și întreținute în conformitate cu cerințele contractuale.

(4) Operatorul trebuie să poată în orice moment să înlocuiască membrii din echipă în caz de concediu, boală etc. Orice membru al echipei, care poate intra în contact direct cu producătorii de deșeuri trebuie să fie capabil să înțeleagă, vorbească și să citească în limba română.

(5) Operatorul va face cunoscută Delegatarului persoana care va gestiona și supraveghea prestarea serviciului în numele său. În absența (pe motiv de concediu, boală etc.) a persoanei astfel autorizate, trebuie precizat numele înlocuitorului.

(6) Persoana cu responsabilități de conducere trebuie să fie autorizată să negocieze și să încheie acorduri cu privire la executarea lucrărilor cu efect de angajare față de Delegatar. Când Delegatarul o solicită, el trebuie să poată fi contactat și să fie la locul convenit într-un termen rezonabil, în funcție de amploarea problemei.

(7) Periodic, Operatorul va efectua instructaje suplimentare pentru ca personalul să fie permanent la curent cu aspectele operaționale, de sănătate și siguranță în muncă și de protecția mediului, precum și orice alte aspecte în legătură cu care personalul Operatorului trebuie instruit conform contractului încheiat cu Delegatarului.

(8) Operatorului și echipei sale nu li se permite să vândă sau să distribuie în niciun alt mod deșeurile colectate, fără permisiunea Delegatarului.

(9) În timpul executării serviciilor, echipei Operatorului nu îi este permis să ceară sau să primească vreo formă de compensație sau gratificații din partea cetățenilor sau a altor producători de deșeuri în scopul extinderii sau îmbunătățirii calității serviciului. Dacă o astfel de practică iese la iveală, Operatorul va lua măsurile legale care se impun cu privire la personalul implicat.

**Art. 12.** Identitatea firmei și identificarea personalului

(1) OPERATORUL va funcționa sub numele propriei firme sau a liderului asocierii, după caz, marcând tot echipamentul, vehiculele, publicațiile cu același logo sau slogan. Personalul operațional va purta îmbrăcămintea OPERATORULUI economic în timpul orelor de program. Vestimentația personalului OPERATORULUI va avea inscripționat, pe spate, brațul drept și pe piept, un număr de identificare al angajatului.

(2) OPERATORUL va furniza personalului carduri de identificare, conținând numele, fotografia, și numărul de identificare și le va cere să poarte aceste carduri de identificare pe toată perioada lucrului, în scopuri de monitorizare.

**Art. 13.** Echipament de protecție și de siguranță

(1) OPERATORUL este responsabil cu desfășurarea tuturor operațiunilor și activităților în conformitate cu prevederile legale și normele proprii privind sănătatea și securitatea în muncă.

(2) Prevenirea incendiilor și măsurile de protecție vor fi asigurate și menținute conform legislației românești și a practicilor internaționale.

**Art. 14.** Sistemul de management calitate / mediu

(1) OPERATORUL va demonstra că implementează pe toată durata contractului sisteme de management conform cerințelor standardelor ISO 9001 și ISO 14001 (ultima ediție a standardelor) sau echivalent.

(2) Sistemul/sistemele de management vor acoperi în mod obligatoriu toate activitățile desfășurate de OPERATOR pentru și în legătură cu Contractul de servicii.

(3) OPERATORUL trebuie să pună la dispoziția AUTORITĂȚII CONTRACTANTE, la cerere, Manualul sau, după caz, Manualele cuprinzând toate procedurile, planurile și/sau instrucțiunile de lucru, formulare și manualele subsecvente aferente sistemului de management, raportat la activitățiile prestate.

(4) OPERATORUL va avea în vedere la proiectarea sistemelor de management cerințele AUTORITĂȚII CONTRACTANTE privind raportarea.

(5) OPERATORUL trebuie să se asigure că toate serviciile sunt furnizate în condițiile respectării standardelor de calitate, mediu și sănătate ocupațională proprii.

**Art. 15**. Controlul și monitorizarea de mediu

(1) OPERATORUL va respecta, acolo unde este cazul (ex. baza de lucru și punctele de lucru, după caz), cerințele privind monitorizarea, stabilite prin Autorizația de mediu, Autorizația de Gospodărire a Apelor, precum și orice altă cerință suplimentară impusă de o autoritate competentă (din domeniul protecției mediului, gospodăririi apelor sau sănătății publice) privind exploatarea în regim normal a obiectivelor.

(2) Monitorizarea va fi realizată utilizând serviciile unor laboratoare de încercări (interne sau terță parte) acreditate SR EN ISO 17025:2018 sau echivalent.

**Art. 16.** Cerințe privind utilajele/autovehiculele

(1) La momentul depunerii ofertei tehnice se va face dovada deținerii, în oricare din formele admise (proprietate, închiriere, leasing, etc) a utilajelor necesare pentru operațiunile de colectare și transport, respectiv minim următoarele categorii de autovehicule:

* Autogunoiere (compactoare) de capacitate mică, medie și mare (se va ține cont de Anexa unde sunt prezentate lista străzilor cu restricții de gabarit);
* Autovehicule de transport containere abroll, inclusiv containere abroll, pentru transportul deșeurilor voluminoase;
* Autovehicule de transport pentru colectarea deșeurilor periculoase;
* Autovehicule de transport pentru colectarea deșeurilor textile;
* Încărcător frontal;
* Autospecială de transport deșeuri echipată cu macara pentru ridicarea deșeurilor din containerele subterane;
* Autovehicul special pentru spălarea și curățarea recipientelor.

(2) La nivelul propunerii tehnice, OFERTANTUL va demonstra faptul că va putea deține parcul auto propus în conformitate cu toate datele de intrare specifice, respectiv:

* Numărul de locuitori din aria de operare: **228.872**, din care: Urban = **145.205**, Rural = **83.667**
* Numărul gospodăriilor individuale din aria de operare: **45.404**, din care: Urban = **13.731**, Rural = **31.673**
* Număr estimat de blocuri din aria de operare: **736**, din care: Urban = **587**, Rural = **149**
* Număr estimat de operatori economici din aria de operare: **12.380**, din care: Urban = **10.885**, Rural = **1.495**
* Număr estimat de instituții din aria de operare: **579**, din care: Urban = **168**, Rural = **411**
* Număr estimat de piețe din aria de operare: **12**, din care: Urban = **10**, Rural = **2**
* Cantitatea estimată (tone) de deșeuri propusă pentru colectare pentru durata totală a Contractului:



(3) OFERTANTUL va furniza AUTORITĂŢII CONTRACTANTE o listă detaliată cu utilajele pe care intenţionează să le furnizeze pe timpul prestării serviciilor, pentru toate categoriile de deşeuri colectate, ținând cont de cerințele minime din Caietul de sarcini.

(4) Utilajele / autospecialele de transport deșeuri, prezentate la nivelul Propunerii tehnice, în respectiv cele care se vor utiliza în implementarea Contractului trebuie:

* să fie dimensionate ca număr și capacitate (mc) ținând cont de datele de intrare, respectiv: cantitățile estimate de deșeuri, numărul de rute propuse, numărul microrutelor de pe fiecare rută (inclusiv a zonelor pentru Municipiul Tg. Mureș), timpii tehnologici de lucru (respectiv: Timpul T1 – deplasarea de la bază / punct de lucru până la intrarea pe rută; Timpul T2 – timpul alocat parcurgerii rutei și microrutelor la toate gospodăriile și punctele de colectare plurifamiliale, respectiv agenții economici și instituțiile publice și asimilate; Timpul T3 – timpul alocat transportului după finalizarea rutei / microrutei până la instalațiile de tratare / depozitare deșeuri, în funcție de categoria de deșeuri; Timpul T4 – timpul alocat de la instalațiile de tratare / depozitare până la bază / punctul de lucru).



* să fie dimensionate ținând cont în mod OBLIGATORIU de infrastructura rutieră specială cu gabarit redus conform datelor din ***Anexa 1*** la Caietul de Sarcini – (”SITUAȚIE ZONE RUTIERE SPECIALE TG. MUREȘ”) și ***Anexa 2*** la Caietul de Sarcini – (”SITUAȚIE ZONE RUTIERE SPECIALE MEDIUL RURAL”).
* să aibă montat sistem de localizare și poziționare GPS, cu posibilitatea accesării în timp real de către Autoritatea contractantă, precum și asigurarea accesului la istoricul pozițiilor pe o perioadă de minim 90 de zile calendaristice;

(5) Pentru îndeplinirea activităților contractului, OPERATORUL trebuie să folosească doar utilaje/autovehicule care să aibă norma de poluare **minim EURO 4**.

(6) Pentru fiecare tip de utilaj în parte se vor prezenta copii ale documentelor care să ateste caracteristicile tehnice (ex. fișe tehnice; alte tipuri de documente conform cărora să se poată identifica cel puțin norma de poluare și caracteristice tehnice ale utilajului.

(7) În cazul în care OPERATORUL consideră că sunt necesare utilaje suplimentare pentru desfășurarea conformă a activității, acestea vor fi prezentate în mod distinct și justificate în oferta tehnică, respectiv în oferta financiară.

**Art. 17.** Cerințe suplimentare activității

(1) Operatorul are obligația să achiziționeze, lunar, saci pentru colectarea deșeurilor reciclabile și să distribuie utilizatorilor casnici de la gospodăriile individuale, astfel:

* **saci LDPE** cu volumul de **120 litri** de culoare ”**albastră**” pentru deșeurile din **hârtie/carton** = **354.810 buc** (164.772 buc pt mediul urban; 190.038 buc pt mediul rural)
* **saci LDPE** cu volumul de **120 litri** de culoare ”**galbenă**” pentru deșeurile din **plastic** = **544.848 buc** (164.772 buc pt mediul urban; 380.076 buc pt mediul rural)
* **saci LDPE** cu volumul de **120 litri** de culoare ”**verde**” pentru deșeurile din **metal** = **544.848 buc** (164.772 buc pt mediul urban; 380.076 buc pt mediul rural)
* **saci LDPE** cu volumul de **120 litri** ”**transparenți**” pentru deșeurile din **sticlă** = **272.424 buc** (82.386 buc pt mediul urban; 190.038 buc pt mediul rural)

(2) Procurarea sacilor, inclusiv distribuirea acestora către utilizatorii casnici se va efectua OBLIGATORIU în ziua colectării.

(3) OPERATORUL se va asigura că sacii respectă toate condițiile din punct de vedere cantitativ și calitativ, astfel:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Tip** | **Tip deșeu** | **Culoare** | **Volum  (litri)** | **Caracteristici obligatorii** | | | | | | |
| **Lungime (mm)** | **Lățime (mm)** | **Grosime µm (microni)** | **Material** | **Rezistență temperaturi** | **Standarde de conformitate** | **Garanție minimă producător** |
| Sac | hârtie /carton | albastră | 120 | 1000 | 700 | 20 | LDPE (Polietilenă de joasă densitate) | -40 +80 grade C | SR EN 840-1:2020 | NA |
| Sac | plastic | galbenă | 120 | 1000 | 700 | 20 | LDPE (Polietilenă de joasă densitate) | -40 +80 grade C | SR EN 840-1:2020 | NA |
| Sac | metal | verde | 120 | 1000 | 700 | 20 | LDPE (Polietilenă de joasă densitate) | -40 +80 grade C | SR EN 840-1:2020 | NA |
| Sac | sticlă | transparent | 120 | 1000 | 700 | 20 | LDPE (Polietilenă de joasă densitate) | -40 +80 grade C | SR EN 840-1:2021 | NA |

(4) Operatorul are obligația să asigure recipientele pentru colectarea deșeurilor din campaniile trimestriale (colectarea deșeurilor voluminoase, textile și a deșeurilor periculoase din deșeurile menjere), respectiv un minim de:

* container metalic cu volum de 4 mc pentru colectarea deșeurilor voluminoase = **15 buc**
* container metalic cu volum de 1,1 mc pentru colectarea deșeurilor voluminoase = **20 buc**
* container metalic cu volum de 1,1 mc pentru colectarea deșeurilor voluminoase = **20 buc**

(5) OPERATORUL este responsabil de activitățiile de întreținere, reparare și menținere în funcțiune a tuturor recipientelor achiziționate și puse la dispoziție pentru asigurarea colectării deșeurilor. În prima lună a fiecărui an calendaristic încheiat, OPERATORUL va efectua o inventariere clară a echipamentelor achiziționate și puse la dispoziția utilizatorilor casnici din Zona 2 și va prezenta un Raport tehnic de Management al activitățiilor de întreținere, inclusiv situația reală a infrastructurii (echipamentelor).

(6) OPERATORUL este responsabil de înlocuirea recipientelor defecte sau care se distrug datorită manipulării neadecvate a personalului propriu într-un termen de maxim 24 de ore de la constatarea unei astfel de situații, inclusiv în situația în care recipientele sunt defecte ca urmare a construcției lor (defecte de fabricație).

(7) Nu intră în obligatia OPERATORULUI reparațiile, inlocuirile sau remedierile care sunt generate de evenimente neprevăzute precum catastrofe naturale sau război și care nu presupun culpa acestuia.

(8) Nu intră în obligatia OPERATORULUI inlocuirea recipientelor în caz de furt/distrugere/deteriorare ireparabila care nu se datoreaza in niciun fel culpei OPERATORULUI.

(9) OPERATORUL va spăla şi curăţa toate recipientele pentru colectarea deșeurilor reziduale, de la punctele de colectare plurifamiliale, trimestrial. OPERATORUL va asigura o unitate mobilă pentru spălarea şi curăţarea recipientelor. Apa uzată rezultată în urma spălării va fi colectată într-un rezervor acoperit.

(10) În cazul reparațiilor, lucrarea trebuie iniţiată imediat ce s-a descoperit acest lucru. Recipientele defecte vor fi înlocuite pe durata reparatiei cu recipiente de inlocuire. In acest scop, OPERATORUL trebuie sa isi asigure un numar corespunzator de recipiente de rezerva. Niciun recipient nu trebuie lăsat in stare de deteriorare, chiar daca utilizarea lui ar mai fi posibila. Inlocuirea se va face pana cel tarziu la sfarsitul zilei imediat urmatoare celeia in care se presupune ca OPERATORUL a aflat despre deteriorarea în cauză.

**Art. 18.** Operațiuni de urgență

(1) Operatorul va pregăti și implementa un Plan de intervenții în caz de evenimente neprevăzute și își va instrui personalul referitor la conținutul acestui plan, pentru a fi pregătit în cazul urgențelor cum ar fi incendii, fum și scurgeri de materiale periculoase.

(2) Planul va fi comunicat Delegatarului și va fi operațional numai după aprobarea acestuia.

# **Capitolul 3. Colectarea deșeurilor**

**Art. 19.** Colectarea separată și transportul separat al deșeurilor municipale

(1) Prestarea activității de colectare și transport a deșeurilor municipale se va executa astfel încât să se realizeze:

1. continuitatea activității, indiferent de anotimp și condițiile meteo, cu respectarea prevederilor contractuale;
2. corectarea și adaptarea regimului de prestare a activității la cerințele utilizatorului;
3. controlul calității serviciului prestat;
4. respectarea instrucțiunilor/procedurilor interne de prestare a activității;
5. ținerea la zi a documentelor cu privire la prestarea serviciului;
6. respectarea regulamentului serviciului de salubrizare aprobat de autoritatea administrației publice locale în condițiile legii;
7. prestarea activității pe baza principiilor de eficiență economică, având ca obiectiv reducerea costurilor de prestare a serviciului;
8. asigurarea capacității de transport a deșeurilor, pentru prestarea serviciului la toți utilizatorii din Zona 2 – Târgu Mureș;
9. reînnoirea parcului auto, în vederea creșterii eficienței în exploatarea acestuia, încadrării în normele naționale privind emisiile poluante și asigurării unui serviciu de calitate;
10. îndeplinirea indicatorilor de performanță;
11. asigurarea, pe toată durata de executare a serviciului, de personal calificat și în număr suficient;
12. implementarea instrumentului economic ”plătește pentru cât arunci – PPCA”.

(2) Sistemul de colectare al deșeurilor în Zona 2 este următorul:

1. Colectarea deșeurilor de la utilizatorii casnici





1. Colectarea deșeurilor de la utilizatorii non-casnici

Frecvența de colectare și modalitatea de colectare a deșeurilor municipale generate de către utilizatorii non-casnici (similare) vor fi aceleași cu cele aplicate colectării deșeurilor municipale de la utilizatorii casnici. Astfel, colectarea deșeurilor municipale de la utilizatorii non-casnici se va realiza conform celor indicate în tabelul de mai sus.

Dotarea cu recipiente corespunzătoare va fi făcută de fiecare utilizator non-casnic în parte. Zona centrală a Municipiului Tg. Mureș va avea un regim special de colectare a deșeurilor pentru utilizatorii non-casnici, cu o frecvență zilnică (luni-duminică) și numai în schimbul 3 (**cu dimensionarea orelor de colectare după ora 17:00 dar cu luarea în considerare a orelor de funcționare a stației de sortare** ).

1. Colectarea deșeurilor municipale din servicii



Colectarea deșeurilor similare se va face pe șase (5) fracții (biodeșeuri și reziduale în amestec, plastic, metal, hârtie/carton și sticlă) în recipiente achiziționate, sau închiriate, de către utilizatorul non-casnic.

Deșeurile similare din categoria deșeurilor din ambalaje pot fi gestionate individual de către utilizatorii non-casnici, cu condiția asigurării trasabilității de la locul de generare la destinația finală. Operatorul are obligația ca, împreună cu reprezentanții Primăriilor, să identifice și sa stabilească o bază de date privind situația fiecărui utilizator non-casnic, precum și stabilirea capacității volumetrice (exprimată în mc/lună) pentru fiecare utilizator non-casnic. Această bază de date va fi utilizată pentru determinarea cantităților luate în calcul la întocmirea rapoartelor privind cantitățile generate de către utilizatorii non-casnici. Dimensiunea recipientelor ce vor fi achiziționate de către utilizatorii non-casnici va fi stabilită de către aceștia în funcție de cantitățile generate, ținând cont de faptul că gradul de umplere al acestor recicpiente este recomandat să fie maxim la momentul descărcării acestora de către operator, în conformitate cu graficul de colectare. Deșeurile din piețe vor fi colectate de către administratori, încărcate și transportate de către operator la instalațiile de tratare/eliminare conform fluxului de deșeuri. Recipientele vor fi asigurate de către administratorii piețelor/Primărie, respectând obligațiile legislative privind colectarea separată, pe categorii, a deșeurilor municipale. Deșeurile din parcuri și grădini vor fi colectate de către administratori, încărcate și transportate de către operator la instalațiile de tratare/eliminare conform fluxului de deșeuri. Recipientele vor fi asigurate de către administratorii piețelor/Primărie, respectând obligațiile legislative privind colectarea separată, pe categorii, a deșeurilor municipale. Același regim va fi aplicabil și deșeurilor generate de cimitirele de pre raza UAT-urilor.

Operatorul va avea obligația organizării de campanii de colectare separată a deșeurilor voluminoase, deșeurilor periculoase fără regim special și a deșeurilor textile conform fluxului de deșeuri.

**Art. 20.** Colectarea separată și transportul separat al deșeurilor municipale generate de la utilizatorii casnici

(1) OPERATORUL are obligația de a desfășura activitatea de colectare și transport a deșeurilor menajere, în condițiile legii și cu respectarea obligațiilor sale contractuale stipulate în acest sens în contractul încheiat cu Delegatarul, de la toți utilizatorii casnici din aria administrativ-teritorială a UAT-urilor membre ale ADI „ECOLECT MUREȘ” din Zona 2 – Târgu Mureș.

(2) Localitățile, numărul mediu anual de locuitori pe fiecare localitate, respectiv numărul gospodăriilor se regăsesc în ***Anexa 3*** la Caietul de Sarcini – (”DATE DE INTRARE”).

(3) Cantitățile estimative de deșeuri municipale generate de utilizatorii casnici, proiectate pentru colectarea în cadrul contractului tranzitoriu (pentru perioada de maxim 200 de zile) sunt:



(4) Punctele de colectare existente la nivelul Municipiului Tg.Mureș sunt detaliate în ***Anexa 4*** la Caietul de Sarcini – (”PUNCTE DE COLECTARE TG. MUREȘ”). Ofertanții vor avea în vedere că punctele fixe subterane din Municipiul Târgu Mureș sunt destinate deșeurilor reziduale și biodegradabile în amestec.

(5) Frecvența de colectare a deșeurilor municipale generate de utilizatorii casnici, colectate separat, precum și modalitatea de colectarea acestora este prezentată în ***Anexa 5*** la Caietul de Sarcini – (”FRECVENȚA DE COLECTARE A DEȘEURILOR MUNICIPALE”). În cazul apariției unor fenomene meteorologice deosebite (ex. caniculă), OPERATORUL are obligația să efectueze serviciul cu o frecvență mai ridicată, potrivit prevederilor legale în vigoare pe perioada existenței respectivului fenomen, fără a solicita alte costuri, astfel încât să fie redusă la minim probabilitatea de apariție a mirosurilor neplăcute.

(6) Numărul de saci care trebuie puși la dispoziție de către OPERATOR pentru colectarea deșeurilor reciclabile generate de utilizatorii casnici este prezentat la art. 17 din prezentul Caiet de sarcini.

(7) Deșeurile municipale generate de utilizatorii casnici, după colectare, se transportă separat la facilitățile de tratare indicate în ***Anexa 6*** la Caietul de Sarcini – (”FLUXUL DEȘEURILOR”).

(8) OPERATORUL nu este obligat să colecteze deșeurile voluminoase care rămân lângă recipienții pentru deșeuri dacă acestea sunt prea mari pentru vehiculul care colectează și/sau dacă nu se încadrează în categoria deșeurilor menajere (cu excepția campaniilor de colectare a deșeurilor voluminoase). Dacă apar astfel de situații la punctul de colectare, OPERATORUL este obligat să notifice problema generatorului de deșeuri și să stabilească o modalitate de colectare a acestora. De asemenea, OPERATORUL trebuie să raporteze într-un termen de maxim 24 de ore, astel de incidente atât AUTORITĂȚII CONTRACTANTE cât și UAT-ului pe raza căruia s-a identificat situația/incidentul.

(9) OPERATORUL este obligat să curețe platformele punctelor de colectare la fiecare colectare și suprafețele de teren afectate în urma eventualelor scurgeri de levigat, imediat ce se constată de către OPERATOR, AUTORITATEA CONTRACTANTĂ sau în urma sesizărilor din partea UAT-urilor, respectiv a utilizatorilor.

(10) OPERATORUL nu va avea obligația de a goli recipientele pentru deșeuri în următoarele cazuri:

* Dacă recipienții care aparțin utilizatorilor nu sunt amplasați în afara proprietății acestora, pe domeniul public, conform programului de colectare;
* Dacă utilizatorii sau reprezentanții acestora și-au neglijat responsabilitatea de a curăța zăpada, aleile și șoseaua/trotuarul din fața recipientului (dacă este necesar), cauzând un inconvenient serios pentru ridicarea recipientului/recipienților pentru personalul OPERATORULUI;
* Dacă recipientul conține alte categorii de deșeuri (ex. amestec reciclabile, deșeuri periculoase, deșeuri de electrice, eletronice și electrocasnice etc.). Generatorul de deșeuri va fi notificat referitor la faptul că deșeurile nu vor fi colectate;
* Dacă reprezentantul legal/împuternicit al utilizatorului non-casnic refuză confirmarea bonului de cântar/raportului de cântărire.

(12) În situația în care recipienții sunt umpluți până la refuz în mod repetat, îngreunând astfel manipularea, OPERATORUL va lua următoarele măsuri:

* Pentru recipenții în proprietate publică: va furniza recipienți suplimentari și/sau va crește frecvența colectării pentru a rezolva problema;
* Pentru recipienții în proprietate privată: îl va informa pe utilizator despre problemă printr-o înștiințare, urmând ca OPERATORUL să îi furnizeze un recipient suplimentar sau unul cu o capacitate mai mare.

(13) Colectarea se va face astfel încât să se asigure corelarea cu operatorii care asigură operarea facilității de transfer/sortare/compostare de la Cristești.

(14) Colectarea deșeurilor de la utilizatorii casnici se va face numai în zilele de luni până sâmbătă, la frecvențele stabilite conform ***Anexei 5***.

**Art. 21.** Colectarea separată și transportul separat al deșeurilor similare generate de la utilizatorii non-casnici (agenți economici, instituții publice)

(1) OPERATORUL are obligația de a desfășura activitățile de colectare și transport a deșeurilor similare, în condițiile legii, de la toți utilizatorii non-casnici, astfel cum sunt aceștia definiți de contractul încheiat cu AUTORITATEA CONTRACTANTĂ, în speță operatorii economici și toate instituțiile care își desfășoară activitatea în aria administrativ-teritorială a UAT-urilor membre ale ADI „ECOLECT MUREȘ” din Zona 2 – Târgu Mureș.

2) Lista utilizatorilor non-casnici (operatorii economici și instituțiile publice) din aria de operare este prezentată în ***Anexa 7*** la Caietul de Sarcini – (”LISTĂ INSTITUȚII”) și ***Anexa 8*** la Caietul de Sarcini – (”OPERATORI ECONOMICI”).

(3) OPERATORUL are obligația de a desfășura activitățiile de colectare separată și transport separat a deșeurilor municipale similare, generate de utilizatorii non-casnici, conform datelor prezentate în ***Anexa 9*** la Caietul de Sarcini – (”MODALITATE COLECTARE DEȘEURI MUNICIPALE SIMILARE”).

(4) Frecvența de colectare a deșeurilor similare de la utilizatorii non-casnici este prezentată în ***Anexa 5*** la Caietul de Sarcini – (”FRECVENȚA DE COLECTARE A DEȘEURILOR MUNICIPALE”).

(5) Recipientele pentru colectarea separată a deșeurilor similare pe cinci fracții (reziduale și biodeșeuri în amestec; hârtie/carton; plastic; metal; sticlă) vor fi puse la dispoziție de către utilizatorii non-casnici sau de către PRESTATOR contracost, numai dacă utilizatorul non-casnic solicită recipiente.

(6) Deșeurile similare, după colectare, se transportă la facilitățile de tratare, conform datelor din ***Anexa 6*** la Caietul de Sarcini – (”FLUXUL DEȘEURILOR”).

(7) Colectarea deșeurilor de la utilizatorii non-casnici se va face numai în zilele de luni până sâmbătă, la frecvențele stabilite conform ***Anexei 5***, cu excepția UAT Municipiul Târgu Mureș, unde, colectarea deșeurilor de la utilizatorii non-casnici și din servicii (de la complexele de agrement) se va asigura și în zilele de duminică în zona centrală (numai schimbul 3), iar în timpul sezonului estival (1 aprilie – 15 octombrie) la complexele de agrement (Grădina Zoo, Platoul Cornești, Complexul de Sport și Agrement ”Mureșul” – Week end) conform datelor indicate de UATM Tg. Mureș. AUTORITATEA CONTRACTANTĂ poate de asemenea solicita – în cazuri speciale – colectarea deșeurilor și în zilele de duminică în celelalte UAT-uri, după analiza temeinică a unei astfel de situații.

(8) OPERATORUL va asigura cântărirea cantității de deșeuri colectate separat de la fiecare utilizator non-casnic, atât la nivel urban, cât și la nivel rural (în mc), OPERATORUL având obligația de a asigura vehiculele necesare pentru colectarea și transportul întregii cantități de deșeuri similare, având în vedere cantitățile de deșeuri și frecvența minimă de colectare cerută. La ridicarea deșeurilor, OPERATORUL va avea obligația să emită un bon de cântar/raport de cântărire care să certifice cantitatea și tipul de deșeu ridicat.

**Art. 22**. Colectarea și transportul deșeurilor voluminoase (în campaniile de colectare)

(1) OPERATORUL are obligația de a desfășura activitățile de colectare și transport a deșeurilor voluminoase (mobilier, covoare, obiecte mari de folosință îndelungată altele decât deșeurile de echipamente electrice și electronice etc.) provenite de la populație, instituții publice și operatori economici, în unitățile administrativ-teritoriale de pe raza județului Mureș, Zona 2.

(2) Colectarea deșeurilor voluminoase se va realiza în sistemul „la cerere”, în urma apelurilor telefonice de la utilizatorii casnici și non-casnici, în termen de maxim 3 zile de la cerere. Costurile legate de operațiunea de colectare a deșeurilor voluminoase ”la cerere” vor fi suportate de către utilizatorul care a solicitat prestarea activității.

(3) OPERATORUL va derula și campanii de colectare a deșeurilor voluminoase cu următoarea frecvență:

* Zona URBANĂ - Municipiul Tg. Mureș - TRIMESTRIAL (Martie; Aprilie-Iunie; Iulie - Septembrie; Octombrie-Decembrie)
* Zona URBANĂ - Orașul Mirecurea Nirajului - SEMESTRIAL (Martie - Iunie; Septembrie - Noiembrie)
* Zona RURALĂ - restul unitățiilor administrativ teritoriale - SEMESTRIAL (Martie - Iunie; Septembrie - Noiembrie)

(4) Programul campaniilor va fi anunțat prin intermediul presei locale (radio, TV, publicații offline, online) la începutul fiecărui an. Ulterior, cu cel puțin o săptămână înainte de derularea fiecărei campanii de colectare, se va realiza o nouă informare a generatorilor prin intermediul presei locale și prin distribuirea de fluturași informativi la fiecare generator în parte, respectiv prin afișarea de anunțuri la avizierele sediilor de primărie și a celorlalte instituții publice din Zona 2.

(5) Distribuirea materialelor se va realiza de către Operator cu cel puțin o săptămână înainte de derularea campaniei.

(6) Materialele utilizate în cadrul campaniilor vor conține informații privind locul (amplasament), data și intervalul orar în care va staționa mașina de colectare, tipul de deșeuri voluminoase ce pot fi aduse și regulile de colectare separată a acestora.

(7) În fiecare loc (amplasament), mașina va staționa pe parcursul a cel puțin două zile lucrătoare.

(8) Locurile de staționare vor fi indicate de către fiecare unitate administrativ-teritorială în parte.

(9) OPERATORUL are obligația de a amenaja, autoriza și opera un punct de stocare temporară a deșeurilor voluminoase, dotat obligatoriu cu cel puțin un dispozitiv de măsurare exactă a cantitățiilor intrate / ieșite de pe amplasament și se va asigura că deșeurile voluminoase colectate și stocate sunt valorificate, respectiv eliminate în instalații autorizate.

**Art. 23.** Colectarea și transportul deșeurilor textile

(1) OPERATORUL are obligația de a desfășura activitățile de colectare, transport, stocare temporară într-un spațiul special amenajat asigurat de către Operator, dacă este necesar, și eliminare a deșeurilor textile, în condițiile legii, în unitățile administrativ-teritoriale de pe raza județului Mureș, Zona 2.

(2) OPERATORUL va derula și campanii de colectare a deșeurilor textile cu următoarea frecvență:

* Zona URBANĂ - Municipiul Tg. Mureș - TRIMESTRIAL (Martie; Aprilie-Iunie; Iulie - Septembrie; Octombrie-Decembrie)
* Zona URBANĂ - Orașul Mirecurea Nirajului - SEMESTRIAL (Martie - Iunie; Septembrie - Noiembrie)
* Zona RURALĂ - restul unitățiilor administrativ teritoriale - SEMESTRIAL (Martie - Iunie; Septembrie - Noiembrie)

(3) Programul campaniilor va fi anunțat prin intermediul presei locale (radio, TV, publicații offline, online) la începutul fiecărui an. Ulterior, cu cel puțin o săptămână înainte de derularea fiecărei campanii de colectare, se va realiza o nouă informare a generatorilor prin intermediul presei locale și prin distribuirea de fluturași informativi la fiecare generator în parte, respectiv prin afișarea de anunțuri la avizierele sediilor de primărie și a celorlalte instituții publice din Zona 2.

(4) Distribuirea materialelor se va realiza de către Operator cu cel puțin o săptămână înainte de derularea campaniei.

(5) Materialele utilizate în cadrul campaniilor vor conține informații privind locul (amplasament), data și intervalul orar în care va staționa mașina de colectare, tipul de deșeuri periculoase ce pot fi aduse și regulile de colectare separată a acestora.

(6) În fiecare loc (amplasament), mașina va staționa pe parcursul a cel puțin o zi lucrătoare.

(7) Locurile de staționare vor fi indicate de către fiecare unitate administrativ-teritorială în parte.

(8) OPERATORUL se va asigura că deșeurile textile colectate și stocate sunt eliminate în instalații autorizate.

**Art. 24**. Colectarea separată și gestionarea deșeurilor periculoase din deșeurile menajere, cu excepția celor cu regim special

(1) OPERATORUL are obligația de a desfășura activitățile de colectare, transport, stocare temporară într-un spațiul special amenajat asigurat de către Operator, dacă este necesar, și eliminare a deșeurilor periculoase din deșeurile menajere, cu excepția celor cu regim special, în condițiile legii, în unitățile administrativ-teritoriale de pe raza județului Mureș, Zona 2.

(2) OPERATORUL va derula și campanii de colectare a deșeurilor periculoase din deșeurile menajere cu următoarea frecvență:

* Zona URBANĂ - Municipiul Tg. Mureș - TRIMESTRIAL (Martie; Aprilie-Iunie; Iulie - Septembrie; Octombrie-Decembrie)
* Zona URBANĂ - Orașul Mirecurea Nirajului - SEMESTRIAL (Martie - Iunie; Septembrie - Noiembrie)
* Zona RURALĂ - restul unitățiilor administrativ teritoriale - SEMESTRIAL (Martie - Iunie; Septembrie - Noiembrie)

(3) Programul campaniilor va fi anunțat prin intermediul presei locale (radio, TV, publicații offline, online) la începutul fiecărui an. Ulterior, cu cel puțin o săptămână înainte de derularea fiecărei campanii de colectare, se va realiza o nouă informare a generatorilor prin intermediul presei locale și prin distribuirea de fluturași informativi la fiecare generator în parte, respectiv prin afișarea de anunțuri la avizierele sediilor de primărie și a celorlalte instituții publice din Zona 2.

(4) Distribuirea materialelor se va realiza de către Operator cu cel puțin o săptămână înainte de derularea campaniei.

(5) Materialele utilizate în cadrul campaniilor vor conține informații privind locul (amplasament), data și intervalul orar în care va staționa mașina de colectare, tipul de deșeuri periculoase ce pot fi aduse și regulile de colectare separată a acestora.

(6) În fiecare loc (amplasament), mașina va staționa pe parcursul a cel puțin o zi lucrătoare.

(7) Locurile de staționare vor fi indicate de către fiecare unitate administrativ-teritorială în parte.

(8) OPERATORUL se va asigura că deșeurile menajere periculoase colectate și stocate sunt eliminate în instalații autorizate.

**Art. 25.** Colectări ocazionale și servicii suplimentare

(1) În plus față de activitățile de colectare la intervale regulate, prezentate anterior, vor exista activități de colectare care depind parțial de anotimpuri și parțial de unele condiții speciale. Acestea pot include colectarea deșeurilor de la festivaluri, concerte, târguri, campinguri și alte situații sau locații similare. Operatorul va fi obligat să colecteze deșeurile generate în astfel de situații și locații la cerere și în urma solicitării din partea AUTORITĂȚII CONTRACTANTE și/sau a organizatorilor evenimentelor.

(2) Plata pentru aceste servicii suplimentare nu va fi inclusă în contract, realizându-se în mod separat. În situația în care, pe parcursul executării Contractului se vor identifica situații în care Operatorul este solicitat să ridice deșeuri de natura:

- deșeurilor provenite din locuințe, generate de activități de reamenajare și reabilitare interioară și/sau exterioară a acestora;

- deșeurilor voluminoase, inclusiv saltelele și mobila (în afara campaniilor de colectare);

- deșeurilor provenite de la evenimentele publice;

- deșeurilor municipale abandonate,

tarifele care se vor aplica sunt următoarele:

- deșeuri provenite din locuințe, generate de activități de reamenajare și reabilitare interioară și/sau exterioară a acestora - TARIF VOLUMINOASE;

- deșeurilor voluminoase, inclusiv saltelele și mobila (în afara campaniilor de colectare) - TARIF VOLUMINOASE;

- deșeurilor provenite de la evenimentele publice - TARIF FRACȚIA UMEDĂ sau TARIF FRACȚIA USCATĂ în funcție de specificul deșeurilor;

- deșeurilor municipale abandonate – TARIF VOLUMINOASE;

Factura se va emite direct către utilizatorul/UAT-ul care a solicitat prestarea activității ocazionale, numai pe baza cantității colectate și în baza tarifului aferent.

(3) Operatorul are obligația de a colecta toate anvelopele abandonate pe domeniul public, inclusiv cele de la punctele de colectare a deșeurilor municipale și de a le preda persoanelor juridice care desfășoară activitate de colectare a anvelopelor uzate sau celor care preiau responsabilitatea gestionării anvelopelor uzate de la persoanele juridice care introduc pe piață anvelope noi și/sau anvelope uzate destinate reutilizării, dacă acesta nu este autorizat pentru această activitate în condițiile legii.

**Art. 26**. Condiții de acceptare a deșeurilor reciclabile și a biodeșeurilor

(1) Deșeurile reciclabile și biodeșeurile colectate de operator trebuie să fie în măsură să fie tratate conform cerințelor infrastructurilor de tratare, respectiv SSCT Cristești și TMB Sânpaul. În cazul în care OPERATORUL de colectare constată că deșeurile reciclabile de la punctele fixe de colectare (plurifamiliale) nu corespund cerințelor SSCT Cristești și/sau TMB Sânpaul (după caz) are obligația de a nu ridica deșeurile.

(2) În cursul zilei de colectare, OPERATORUL va întocmi un proces verbal de constatare cu documentele doveditoare (foto), care se va transmite unității administrativ-teritoriale și ADI „ECOLECT MUREȘ”, urmând ca împreună cu unitatea administrativ-teritorială și ADI „ECOLECT MUREȘ” să le încadreze în categoria deșeurilor reziduale, urmând să fie transportate la facilitățile finale indicate de ADI Ecolect MUREȘ, de un alt autovehicul, iar cantitatea de deșeuri necorespunzătoare să fie direct facturată UAT-ului pe raza căruia s-a identificat situația excepțională. Aceleași condiții se vor aplica și utilizatorilor casnici de la gospodăriile individuale, utilizatorilor non-casnici, urmând ca valoarea sancțiunilor și a eliminării deșeurilor să fie suportate de către fiecare tip de utilizator în parte.

(3) În cazul în care deșeurile reciclabile și/sau biodeșeurile colectate de către OPERATOR fără respectarea condițiilor prevăzute la alin. (1) și (2) ajung la infrastructurile de tratare ale SMID Mureș, și nu vor corespunde cerințelor acestora, iar operatorii instalațiilor de tratare notifică ADI Ecolect despre situația identificată, OPERATORUL va avea obligația să gestioneze deșeurile refuzate din zona de recepție a SSCT/TMB, astfel:

* Va achita direct operatorilor care gestionează instalațiile de tratare, valoarea operațiunilor de eliminare a deșeurilor care nu corespund cerințelor infrastructurilor de tratare, în raport de cantitățile neconform și la tarifele aprobate în SMID Mureș;
* ADI Ecolect, în funcție de cantitățile respinse anual, va aplica OPERATORULUI indicatorii de performanță și penalități prevăzuți în ***Anexa 10*** la Caietul de Sarcini – (”INDICATORI DE PERFORMANȚĂ”)

**Art. 27.** Întreținere vehicule

(1) OPERATORUL trebuie să folosească echipamentele proprii (indiferent de forma de deținere – în proprietate, închiriate), puse la dispoziție conform angajamentelor din Ofertă, pentru a se asigura că serviciile se realizează la un nivel de calitate corespunzător, iar indicatorii de performanță sunt respectați.

(2) Este obligația OPERATORULUI să întrețină toate vehiculele și echipamentele folosite pentru prestarea serviciilor în stare bună de funcționare și să asigure repararea acestora în cel mai scurt timp posibill pentru a satisface complet toate cerințele contractuale ale serviciului.

(3) În caz de defecțiune și nefuncționare este responsabilitatea OPERATORULUI de a se asigura imediat că este utilizat un alt vehicul/echipament adecvat și de a înlocui vehiculele/echipamentele cât de repede posibil dar nu mai târziu de finalul următoarei zile de lucru după apariția defecțiunii sau nefuncționării.

(4) Vehiculele folosite pentru colectarea deșeurilor reziduale vor fi spălate ori de câte ori situația o impune pe dinafară și pe dinăuntrul benei. Dacă OPERATORUL trebuie să utilizeze unul și același vehicul pentru colectarea deșeurilor reziduale și a celor reciclabile, vehiculul trebuie curățat și pe dinăuntru și pe dinafara benei după ce deșeurile reziduale au fost descărcate și înainte de colectarea deșeurilor reciclabile, pentru a nu contamina deșeurile reciclabile.

(5) OPERATORUL va spăla și curăța toate recipientele utilizate pentru colectarea deșeurile reziduale și a biodeșeurilor (numai de la punctele de colectare plurifamiliale din mediul urban urban și mediul rural), cel puțin o dată pe trimestru, cu excepția sezonului rece, atunci când temperaturile coborâte nu permit realizarea acestei operații.

(6) OPERATORUL va spăla și curăța toate recipientele utilizate pentru colectarea deșeurilor reciclabile (numai de la punctele de colectare plurifamiliale din mediul urban urban și mediul rural), cel puțin o dată pe an, cu excepția sezonului rece, atunci când temperaturile coborâte nu permit realizarea acestei operații.

(7) OPERATORUL va asigura și un echipament mobil de spălare pentru spălarea și curățarea recipientelor. Apa uzată rezultată în urma spălării va fi colectată într-un rezervor acoperit. Recipientele vor fi spălate pe dinăuntru și pe capace fără a se aduce vreun prejudiciu vreunei părți a recipientului.

(8) În vederea deversării apelor uzate rezultate, OPERATORUL de salubrizare va încheia un contract cu OPERATORUL care gestionează serviciul de apă-canal pe raza UAT-urilor din în Zona 2 – Târgu Mureș.

(9) În cazul în care recipientele trebuie reparate, lucrarea trebuie inițiată imediat ce s-a descoperit acest lucru și niciun recipient nu trebuie lăsat într-o stare de deteriorare mai mult de o zi înainte de a fi reparat sau înlocuit.

(10) În cazul în care recipientele sunt furate sau deteriorate fără a mai putea fi reparate, OPERATORUL este obligat să le înlocuiască cu recipiente de aceeași capacitate și calitate similară, în termen de 7 zile calendaristice.

# **Capitolul 4. Alte obligații specifice Serviciului public**

**Art. 28.** Amenajarea unei baze de lucru

(1) OPERATORUL este responsabil cu amenajarea și autorizarea unei baze de lucru operaționale, cu respectarea prevederilor legale, al cărei amplasament, indiferent de locație, trebuie să permită ajungerea pe raza fiecărui UAT din Zona 2 – Târgu Mureș în condiții normale de trafic a utilajelor/instalațiilor/echipamentelor/vehiculelor implicate în desfășurarea activităților specifice contractului. Este necesară amenajarea bazei de lucru pentru a asigura posibilitatea de intervenție imediată ori de câte ori este necesar. Baza de lucru va fi obligatoriu stabilită pe raza UAT-urilor strict din Zona 2.

(2) OFERTANTUL va prezenta în cadrul propunerii tehnice locaţia/locațiile propusă/propuse pentru baza de lucru operaţională, care trebuie să fie astfel organizată încât să asigure respectarea următoarelor cerințe:

* gararea în condiții optime a utilajelor/instalaţiilor/echipamentelor/vehiculelor cu care OPERATORUL prestează activitățile ce i-au fost delegate conform contractului ce va fi semnat între părți, în vederea asigurării disponibilității imediate a acestora în cazul condițiilor meteo extreme;
* desfășurarea în bune condiții a operațiilor de întreținere a utilajelor/ instalaţiilor/echipamentelor/vehiculelor, astfel încât acestea să fie disponibile și utilizabile la întreaga capacitate pe toată durata derulării contractului.

(3) În caz de defecţiune/nefuncţionare a unui utilaj/instalaţii/echipament/vehicul, este responsabilitatea OPERATORULUI de a le înlocui cât de repede posibil, dar nu mai târziu de finalul următoarei zile de lucru după apariţia defecţiunii/nefuncţionării.

(4) OPERATORUL răspunde de respectarea prevederilor legle referitoare la punerea în circulaţie pe drumurile publice a respectivelor utilaje/ instalaţii/echipamente/vehicule, astfel încât acestea să fie disponibile şi utilizabile la întreaga capacitatea pe toată durata derulării contractului.

(5) În vederea executării contractului serviciului de colectare-transport deşeuri, OPERATORUL trebuie să dispună şi să asigure implementarea unui sistem informatic (prin utilizarea a cel puțin documentelor de tip Word, Excel, PDF inteligent) care să deţină capabilităţi de stocare şi procesare a datelor legate de prestarea activităţilor realizate.

(6) OPERATORUL acordă AUTORITĂŢII CONTRACTANTE acces la respectivul sistem informatic în timp real, gratuit, complet (acces la toate informaţiile conţinute de acesta din/în legătură cu modul de executare a contractului serviciului de colectare-transport deşeuri, care fac obiectul prezentului Caiet de sarcini), nelimitat (fără limitări geografice şi/sau tehnice, ori de altă natură) şi perpetuu (pe toată durata contractului), în baza drepturilor de utilizare specifice/similare unei licenţe, astfel încât reprezentanţii AUTORITĂŢII CONTRACTANTE să poată verifica în orice moment modalitatea de realizare a activităţilor specifice contractului încheiat cu OPERATORUL.

(7) Toate utilajele utilizate de PRESTATOR pentru efectuarea serviciilor trebuie să fie dotate cu sistem GPS, iar sistemul informatic trebuie să înregistreze rutele de deplasare ale acestora. În cazul utilajelor care nu au dotare GPS, se admite un angajament/declarație din partea OFERTANTULUI ca în cazul în care oferta va fi declarată câștigătoare, utilajele vor fi dotate cu echipamente GPS în termen de maxim 5 zile lucrătoare de la data semnării Contractului. La sfârșitul perioadei de mobilizare toate utilajele puse la dispoziție trebuie să îndeplinească cerințele solicitate prin documentația de atribuire.

(8) În cazul defecțiunilor la sistemul GPS și/sau sistemul informatic, OPERATORUL va comunica în scris situația apărută AUTORITĂŢII CONTRACTANTE și va asigura remedierea defecțiunilor în maxim 48 de ore.

**Art. 29.** Securitatea obiectivelor

(1) Intrarea in obiective va fi controlată de Operator și limitată de către acesta la persoanele autorizate să intre în incintă pentru motive asociate cu operarea, întreținerea, control și monitorizarea activităților și la persoanele care livreaza deșeuri. Alte persoane, cum ar fi vizitatori sau grupuri organizate în scopuri educative, vor fi admise cu acceptul Operatorului.

(2) Regulile privind accesul la obiective vor fi stabilite de către Operator și vor fi comunicate AUTORITĂŢII CONTRACTANTE.

(3) OPERATORUL este pe deplin responsabil cu asigurarea pazei si a integrității protecției perimetrale pentru toate obiectivele.

(4) Orice incident neobisnuit privind securitatea va fi notificat autoritatilor competente de ordine publica si va fi inregistrat in Baza de Date a Operatiunilor. OPERATORUL va raporta Autoritatii Contractante orice incident semnificativ legat de pătrunderi, stricăciuni sau pierderi. OPERATORUL și AUTORITATEA CONTRACTANTĂ vor examina periodic orice astfel de incident semnificativ si vor evalua caracterul adecvat al masurilor de securitate luate pentru evitarea aparitiei unor evenimente asemanatoare pe viitor.

**Art. 30**. Determinări privind compoziția deșeurilor

(1) OPERATORUL va realiza determinări privind compoziția deșeurilor municipale generate de utilizatorii casnici, a deșeurilor similare (generate de utilizatorii non-casnici).

(2) Determinările vor fi realizate conform standardului românesc SR 13493:2004 „Caracterizarea deșeurilor. Metodologie de caracterizare a deșeurilor menajere” , respectiv standardul din pachetul SR CEN/TR 15310-1:2009 „Caracterizarea deșeurilor. Eșantionare deșeuri. Partea 1: Îndrumări pentru selectarea şi aplicarea criteriilor de eşantionare, în diferite condiţii” .

(3) Compoziția deșeurilor va fi determinată pentru fiecare localitate din mediul urban și mediul rural în parte, de cel puțin două ori pe an, minim o determinare semestrială.

(4) Înainte cu minim 5 zile lucrătoare înainte de începerea activității de determinare privind compoziția deșeurilor pentru fiecare UAT în parte, OPERATORUL va notifica în prealabil AUTORITATEA CONTRACTANTĂ și unitatea administrativ-teritorială în legătură cu calendarul de desfășurare, fiind obligatorie prezența a cel puțin un reprezentant din partea AUTORITĂȚII CONTRACTANTE, respectiv din partea unității administrativ-teritoriale.

(5) Pe cheltuiala proprie a OPERATORULUI se va asigura transportul reprezentanților autorității contractante pe toată perioada de desfășurare a activității de determinare privind compoziția deșeurilor.

(6) Costurile cu determinările vor fi evidențiate de ofertant la nivelul propunerii financiare.

**Art. 31**. Măsuri de informare și conștientizare

(1) OPERATORUL se obligă să organizeze campanii de informare și conștientizare privind colectarea separată a deșeurilor reciclabile, a biodeșeurilor, a deșeurilor menajere periculoase, a deșeurilor voluminoase și a deșeurilor din construcții și desființări.

(2) OPERATORUL are obligația să informeze utilizatorii asupra regulilor de utilizare a serviciilor, respectiv să îi înștiințeze pentru a indica un eventual comportament indezirabil (probleme legate de colectarea separată greşită a deşeurilor, umplerea până la refuz sau alte nerespectări ale regulilor). Toate materialele publicitare realizate în cadrul campaniilor de informare și conștientizare vor conține propriile elemente de identitate vizuală, alături de cele ale ADI „ECOLECT MUREȘ”. Toate modelele de materiale publicitare vor fi prezentate în mod obligatoriu AUTORITĂȚII CONTRACTANTE cu cel puțin 2 săptămâni înainte de începerea efectivă a campaniei de informare și conștientizare.

(3) OPERATORUL are obligaţia realizării unor campanii de informare, conştientizare şi educare a populaţiei ariei administrativ-teritoriale deservite, în privinţa protecţiei mediului prin reciclarea/valorificarea deşeurilor, cât şi privind procesul de gestionare a deşeurilor.

(4) Activităţile minime aferente unei campanii de informare și conștientizare vor fi:

* informare a publicului prin intermediul internetului (site-ul propriu și social media) și a mijloacelor media de informare în masă locale/naționale (radio, televiziune, presa scrisă) privind: prevenirea generării deşeurilor, colectarea separată a deşeurilor. În cadrul unei campanii se vor difuza minim un spot radio cu minim 20 difuzări și un spot TV cu minim 10 difuzări;
* realizarea de pliante privind prevenirea generării deşeurilor, colectarea separată a deşeurilor menajere, inclusiv a deșeurilor periculoase și voluminoase, precum și a deșeurilor din construcții și desființări; pliantele vor fi distribuite la asociații de proprietari/locatari, gospodării individuale, instituţii, operatori economici, şcoli, primării, ONG-uri.

Pliantele vor conține cel puțin următoarele informații:

* numărul de fracții pentru colectarea separate a deșeurilor menajere,
* frecvența de colectare,
* programul de colectare a deșeurilor periculoase menajere,
* programul de colectare a deșeurilor voluminoase,
* modalitatea de colectare a deșeurilor din construcții și desființări generate de populație.

În cadrul unei campanii se vor difuza minim 11.0000 de pliante și 3.000 de afișe;

* anunțuri privind campaniile de colectare a deșeurilor periculoase și voluminoase.

(5) Publicul țintă al campaniilor este reprezentat de utilizatorii serviciului de salubrizare, și anume: asociații de proprietari/locatari, persoane fizice (gospodării individuale), operatori economici și instituții publice.

(6) Scopul acestor campanii este de a crește cantitatea de deșeuri colectată separat (reciclabile, menajere periculoase, voluminoase), de a reduce procentul impurităților din containerele dedicate colectării deșeurilor reciclabile, de a preveni abandonarea deșeurilor în spații publice.

(7) Campania de informare și conștientizare va continua pe toată perioada contractuală, odată cu continuarea distribuirii echipamentelor de colectare.

(8) Înainte de tipărire/publicare/difuzare orice material va fi supus aprobării AUTORITĂȚII CONTRACTANTE.

**Art. 32**. Intervenții la sesizări, reclamații, solicitări

(1) OPERATORUL este obligat să înființeze un dispecerat disponibil non-stop, care va prelua sesizări, reclamații și solicitări de la utilzatorii casnici și non-casnici. Numărul de telefon folosit în acest scop, precum și adresa de e-mail trebuie trimise AUTORITĂȚII CONTRACTANTE.

(2) În funcție de gravitatea și complexitatea aspectelor sesizate, OPERATORUL va interveni în termen cât mai scurt (maxim 24 de ore) pentru colectarea și transportul deșeurilor municipale, iar daca acest lucru nu este posibil imediat, aceste sesizări vor fi rezolvate în maxim 48 de ore de la data primirii sesizării/solicitării/reclamației. În urma executării intervenției pentru rezolvarea solicitări/ sesizării/reclamației se va întocmi un bon/raport de lucru semnat de către reprezentatul OPERATORULUI și utilizatorul care a solicitat intervenția, în care se vor menționa, cel puțin, următoarele elemente:

* locul, data, ora lucrării;
* operația, utilajul și cantitatea de deșeuri ridicată;
* tariful prestației.

(3) OPERATORUL are obligația să informeze AUTORITATEA CONTRACTANTĂ asupra reclamațiilor/sesizărilor primite și a modului de rezolvare. OPERATORUL va transmite lunar (pentru fiecare an contractual, conform contractului încheiat), informații privind reclamațiile/sesizările primite în ceea ce privește prestarea/furnizarea Serviciului prin transmiterea procentului de sesizări/reclamații primite și a celor rămase nesoluționate.

(4) Rapoartele privind modul de soluționare a solicitărilor/reclamaților/sesizărilor vor face obiectul unui raport lunar care se va înainta AUTORITĂȚII CONTRACTANTE.

(5) Aceste rapoarte vor fi avute în vedere de către AUTORITATEA CONTRACTANTĂ la analiza indicatorilor de performanță.

# **Capitolul 5. Monitorizarea prestațiilor**

**Art. 33**. (1) AUTORITATEA CONTRACTANTĂ va monitoriza activitatea OPERATORULUI și o va lua în considerare la confirmarea plăților către PRESTATOR. Activitatea de monitorizare se va desfășura, fără a se limita, în conformitate cu prevederile din ***Anexa 11*** la Caietul de Sarcini – (”MECANISMUL DE RAPORTARE, CONTROL, VERIFICARE ȘI EFECTUARE PLĂȚI”).

(2) OPERATORUL va coopera pe deplin cu AUTORITATEA CONTRACTANTĂ pentru a monitoriza și controla serviciile și va permite permanent AUTORITATII CONTRACTANTE să inspecteze toate înregistrările și documentele păstrate privind serviciile și să inspecteze echipamentele și vehiculele etc.

(3) AUTORITATEA CONTRACTANTĂ va organiza ședințele de management al serviciilor cu participarea OPERATORULUI și, după caz, a reprezentanților unităților adminstrativ-teritoriale, respectiv a operatorilor instalațiilor de gestionare a deșeurilor, cu o frecvență trimestrială și ori de câte ori este nevoie, în caz de evenimente neprevăzute sau eventuale dispute.

(4) OPERATORUL va instala, utiliza și întreține pe cheltuiala proprie un sistem informatic computerizat, unde vor fi stocate și procesate datele legate de activitățile prestate, inclusiv un sistem GPS pentru urmărirea echipelor de lucru pe traseu. OPERATORUL va pune la dispoziția AUTORITĂȚII CONTRACTANTE hardware-ul și software-ul necesare pentru urmărirea activităților.

(5) AUTORITATEA CONTRACTANTĂ are dreptul de a face verificări și controale prin vizite inopinate în legătură cu toate activitățile specifice Contractului.

**Art. 34**. (1) Recepția și confirmarea aferentă activității de colectare și transport a deșeurilor municipale se va efectua zilnic, în maxim 24 ore de la prestarea serviciilor, de către persoanele desemnate din partea fiecărui UAT în parte, conform procedurii descrise în ***Anexa 11*** la Caietul de Sarcini – (”MECANISMUL DE RAPORTARE, CONTROL, VERIFICARE ȘI EFECTUARE PLĂȚI”).

(2) Recepția serviciilor va fi efectuată în concordanță cu frecvențele de colectare a deșeurilor și conform procedurii descrise în Anexa 11 la Caietul de Sarcini – (”MECANISMUL DE RAPORTARE, CONTROL, VERIFICARE ȘI EFECTUARE PLĂȚI”).

(3) În situția ivirii unor neînțelegeri apărute, se va stabili o comisie formată din 3 reprezentanți (2 din partea AUTORITĂȚII CONTRACTANTE – ADI Ecolect Mureș, o persoană din partea UAT-ului pe raza căruia s-a identificat o situație care nu conchide procedurilor contractuale), care vor consemna sau nu recepția serviciilor, în baza documentelor justificative puse la dispoziție de PRESTATOR, raportat la verificările în teren.

(4) OPERATORUL este obligat să pună zilnic, fără întrerupere, la dispoziția AUTORITĂȚII CONTRACTANTE vizualizarea sistemului GPS amplasat pe utilajele ofertate.

**Art. 35**. Modul de alocare a riscurilor

(1) Având în vedere riscurile ce pot apărea în legătură cu îndeplinirea contractului, a fost aplicată ca regulă generală aceea că riscul trebuie suportat de către partea care îl poate atenua în cea mai mare măsură și/sau care poate controla cel mai bine consecințele. Astfel, fiecare parte își va asuma riscuri pe care va fi în măsură să le gestioneze în vederea asigurării fezabilității economice a contractului.

(2) Nu sunt considerate riscuri toate condițiile stipulate în Documentația de atribuire, condiții ce trebuie îndeplinite de către Delegat (ex. asigurarea cu personal, dotare minimală, autorizări și experiență relevantă, sisteme de management etc). În această categorie sunt cuprinse toate angajamentele asumate ca atare prin ofertă de către Delegat. Prin urmare, toate acestea sunt responsabilități exclusive ale Delegatului pe toată durata de derulare a Contractului.

(3) În ***Anexa 12*** la Caietul de Sarcini – (”RISCURI. MODALITATEA DE ALOCARE A RISCURILOR”) sunt prezentate riscurile identificate și asociate activității delegate, precum și modul de alocare a acestora.

**Art. 36**. Prevederi finale

(1) Prezentul Caiet de sarcini se completează în mod integral cu prevederile Clauzelor Contractuale și a celor din legislația specifică activitățiilor delegate, fără a se exclude una pe alta.

(2) Pentru abaterile punctuale referitoare la calitatea serviciului și a raportărilor contractuale se vor aplica sancțiuni conform celor prevăzute în ***Anexa 13*** la Caietul de Sarcini – (”SANCȚIUNI”).